**הספרות הדתית- קנונית שיצאה לאור בהוצאת דפוס רום: כיווני חשיבה ומחקר**

בשנת 1887 הקדיש עיתון "המליץ" ,אשר יצא לאור בפטרבורג, את מאמר המערכת שלו לבית הדפוס של האלמנה והאחים רום, לקראת ציון מאה שנים להקמתו של בית הדפוס. בסיום המאמר, קרא מחברו, שהיה ככל הנראה, המשורר יהודה לייב גורדון, לראשי בית הדפוס "**כי מן הראוי להם להכין ולהוציא לשנת היובל ספר תולדות בית דפוסם, אשר בו יסופרו לדור את כל המוצאות אותו מיום היווסדו ועד היום, את שמות הספרים ומספרם אשר נדפסו אצלם במשך הזמן הארוך הזה, את שמות החכמים והסופרים אשר היה עמם מו"מ מקרוב ומרחוק, כמה משפחות נתפרנסו על ידם בכל ימי עמוד בית הדפוס, כמה הכניס וכמה הוציא במאת שניו**...". ספר כזה לא יצא לאור, ונראה כי מה שאנו מתחילים לעשות כאן היום, הוא מעין קיום חלקי של משאלה זו.

לעניות דעתי, אחד הדברים הראשונים שעלינו לעשות במסגרת המחקר על בית הדפוס, בדיוק כפי שמופיע בסדר הפעולות בקטע לעיל, הוא לחשוף ,ולסדר את רשימת הספרים שהודפסו בבית הדפוס. אמנם, יש בידינו רשימות וקטלוגים, אך עדיין צריכים אנו להשלים רשימות אלה ,ולערוך אותם כמאגר נתונים שיהווה את הבסיס למחקרים השונים במסגרת פרויקט זה.

בסקירה ראשונית של רשימת הספרים שיצאו לאור בדפוס רום ניתן לראות את הדומיננטיות של הספרות הדתית- קנונית המהווה את רובה המוחלט של רשימת הכותרים. הסוג הראשון הוא ספרים שנועדו לשימוש יום יומי כגון: סידורים, חומשים, מחזורים , הגדות וספרי תהילים. והסוג השני הוא ספרים שנועדו ללימוד ועיון- משניות , תלמוד ומדרשים, ספרות הלכתית, וספרות מוסר והגות. למעשה יצאו לאור בדפוס רום רוב ספרי היסוד של ארון הספרים היהודי מהתקופות ההיסטוריות השונות בליווי פרשנים. מתקופת המקרא- התנ"ך ומפרשיו מימי הביניים ("מקראות גדולות"), מספרות חז"ל- המשנה והתלמודים – הבבלי והירושלמי וכן מדרשי האגדה וההלכה, וכמובן השולחן ערוך, אשר נכתב במאה ה-16 ומהווה את הקודקס ההלכתי החשוב ביותר. לעיתים, גם כאשר הודפסו סידורים- ספרי תפילה- שהשימוש בהם לכאורה הוא לצורך פולחני בבית הכנסת, הרי שבעצם נוספה להם מטרה למדנית- כך למשל הסידור "אוצר התפילות" נתפס גם כקובץ מדעי למודי של נוסחי התפילה.

אחד הטקסטים המעניינים ,שמתיימר לספר לנו את תולדות בית הדפוס ,הנמצא בידינו, וכולי תקווה שנמצא ביחד ונאסוף חומרים נוספים, הוא המאמר "לתולדות דפוס רום" שנכתב בידי שמואל שרגא פייגנזון , אשר כינה עצמו שפ"ן הסופר. פייגנזון היה אחראי לניהול הפרויקטים השונים של בית הדפוס וההוצאה לאור של משפחת רום במשך למעלה מחמישים שנה. את המאמר כתב בערוב ימיו , כאשר היה בן 87. במאמר, הוא סוקר נקודות ציון מרכזיות בתולדות בית הדפוס , את דרך התנהלות בית הדפוס מול שלטונות האימפריה הרוסית והצנזורה, הוא מתאר מאבקים מול בתי דפוס מתחרים, וגם חלק מהמריבות בתוך משפחת רום. עוד מתאר המאמר גם את ימיו הקשים של בית הדפוס בזמן מלחמת העולם הראשונה. עם זאת, יש לזכור שהדברים נכתבו מנקודת מבטו שלו, ושמי שניהל את בית הדפוס וההוצאה לאור, ואפשר לפייגנזון לממש את תוכניותיו, היתה דבורה רום.

מקום נרחב מקדיש פייגנזון לתיאור פרויקט ההוצאה לאור של ששת סדרי התלמוד הבבלי (הש"ס) בהוצאה מורחבת ומפוארת בין השנים 1880-1886. כמו כן, מרחיב הוא על פרויקט מאוחר יותר להוצאת ששת סדרי התלמוד הירושלמי. בפרויקטים אלה השקיעה ההוצאה כסף רב , והם נמשכו מספר שנים. מגיהים מיוחדים , חלקם בעלי שם בתקופתם, הועסקו לצורך הוצאתם לאור של הספרים בצורה מדויקת ומהודרת . איתור כתבי היד והדפוסים הראשונים, בכדי להוסיף תוספות פרשניות על עמודי הגמרא, היה רחב היקף בממדים יוצאי דופן. ההוצאה לאור העסיקה מומחים שישבו בוותיקן שברומא, ב"בריטיש מיוזיאום" ,באוקספורד, בברלין ובמקומות נוספים בכדי שיעתיקו כתבי יד. את הפרויקט ליוו גם משכילים יהודים בעלי שם מחוץ לווילנה כמו שלמה בובר בלבוב, ופרופ' אברהם נויבאואר מספריית בודליאנה שבאוקספורד.

בספרייה הלאומית בירושלים נשתמרו התכתבויות של אנשי ההוצאה עם רבנים ומשכילים יהודים רבים לצורך השגת כתבי יד ודפוסים ראשונים. התכתבויות אלה, יחד עם תיעוד נוסף , שמצוי בארכיונים שונים, יכולים לשמש כבסיס למיפוי המרחבים הגאוגרפיים והתרבותיים אשר היו מעורבים בפרויקטים רחבי היקף אלה, ולהאיר לנו את בית הדפוס וההוצאה לאור של האלמנה והאחים רום באור חדש. מגמה זו של איתור והוצאה לאור של כתבי יד יהודיים יש לבחון גם על רקע ההשכלה היהודית, ובעיקר ביחס ליוזמות נוספות באותה תקופה. כך למשל המשכיל הוילנאי מתתיהו שטראשון, שהיה גם דודה של דבורה רום, היה בין חברי "חברת מקיצי נרדמים" שנוסדה בשנת 1861 שזו היתה מטרתה, וכן המלומד שלמה בובר מלבוב שהיה מעורב בעניין זה גם מול 'מקיצי נרדמים' וגם מול דפוס רום.

בנוסף לכך, יש לבחון את המניעים לאיתורם של כתבי יד רבים כל כך והוצאתם לאור, והמאמצים האנושיים והכלכליים הרבים שהושקעו בכך. גם מן ההיבטים הכלכליים ועוד יותר מן ההיבטים האידאולוגיים. פייגנזון מציג מגמה זו בגאווה רבה, בין היתר תוך שימוש בפסוק מתוך שירת דבורה, שיר מקראי חשוב שהושר על ידי דבורה הנביאה לאחר ניצחון במלחמה. דבורה היתה מנהיגה יהודית בתקופת המקרא ששימשה גם כמנהיגה רוחנית (נביאה) וגם כמנהיגה מדינית (שופטת). אין ספק שפייגנזון מקשר באופן ישיר בין דבורה התנ"כית , למי שעומדת בראש דפוס רום- האלמנה דבורה רום. כאשר הוא משנה את הפסוק משירת דבורה וכותב: "**עד שקמתי ראם, שקמתי דפוס בישראל**", מנסה פייגנזון לשוות לפעולות אלה של דפוס רום, נופך של חשיבות היסטורית.

בתקופת מלחמת העולם הראשונה, לאחר מותה של דבורה רום, תכנן פייגנזון פרויקט יוצא דופן והוא הוצאה של מה שהוא כינה "כל התורה כולה"- סדרת ספרים שתכלול את כל ספרי היסוד של התורה שבכתב והתורה שבעל פה. אולם, ספרים אלו לא יצאו בסוף לאור.

מעניין לציין, כי פייגנזון כמעט ולא מתייחס במאמרו "לתולדות דפוס רום" לספרות שאיננה קנונית- יהודית, כמו ספריהם הפופולריים של אייזיק מאיר דיק וקלמן שולמן שיצאו לאור בדפוס רום. גם ספרים שבשעה שהוא כתב את זיכרונותיו נתפסו כספרים פורצי דרך כמו "אהבת ציון" של אברהם מאפו, לא הוזכרו ברשימתו. ספרו של ליאון פינסקר 'אוטואמאנציפציה', יצא לאור בתרגומו של שמואל לייב ציטרון לעברית גם כן בדפוס רום. ולמרות עמדתו הציונית של פייגנזון, גם אותו לא הזכיר. איננו יודעים ,לעת עתה, מה הרווחים שהפיקה ההוצאה מן הספרים שהוציאה לאור בסוגות הספרותיות השונות - נתון שמעניין מאד לבודקו, אולם לפחות מבחינת פייגנזון, ניכר כי הוא ראה באופן חד משמעי, בהוצאתם לאור של ספרי התלמוד את גולת הכותרת של בית הדפוס. האם היו אחרים בהנהלת בית הדפוס אשר ראו את הוצאתם לאור של ספרות יפה, ספרות מדעית פופולרית וכן סוגות ספרותיות נוספות מתוך מניע אידאולוגי, ולא רק מתוך מניע כלכלי ? את זאת עלינו לבדוק.

לקראת סוף דברי ברצוני לחזור למאמר שבו פתחתי, אשר קרא מעל דפי עיתון "המליץ" להוציא לאור ספר לקראת חגיגות המאה של בית הדפוס. על פי כותב המאמר, ספר זה אם ייכתב בטוב טעם ודעת, יהיה בבא היום, לעזר רב בידי ההיסטוריונים. "**עוד ימצא בו חוקר ימות העולם לעתיד לבא גם חומר הרבה לקורות בני עמנו וספרותנו ולהתפתחות ההשכלה בתוכו בכל משך הימים ההם**". איננו יודעים כיצד בדיוק נקבעו ההחלטות בהנהלת בית הדפוס, אולם, תקוותי היא שמתוך מסמכי ארכיון שממתינים למחקרנו, נוכל ללמוד לא רק על בית הדפוס עצמו, אלא על החברה היהודית שאל טעמה הספרותי ניסתה ההוצאה לכוון, או שמא ניסתה ההוצאה גם ליצור ולכוון בעצמה הלכי רוח בקרב קהל קוראיה.